**PREDLOG**

Na osnovu člana 90 stav 2, člana 91 i člana 95 stav 3 Zakona o osiguranju ("Službeni list RCG", broj 78/06 i "Službeni list CG", br. 45/12, 6/13 i 55/16), Ministarstvo finansija donijelo je

**PRAVILNIK O IZMJENAMA I DOPUNAMA PRAVILNIKA O DEPONOVANJU I ULAGANJU SREDSTAVA TEHNIČKIH REZERVI DRUŠTVA ZA OSIGURANJE**

**Član 1**

U Pravilniku o deponovanju i ulaganju sredstava tehničkih rezervi društva za osiguranje ("Službeni list Crne Gore", br. 062/18) u članu 6 stav 2 mijenja se i glasi:

“Sredstva tehničkih rezervi mogu se ulagati u investicione jedinice investicionih fondova koji su registrovani u državi članici EU ili državi članici OECD, pod uslovom da kreditni rejting za dugoročni dug države članice EU ili OECD, u kojoj je registrovan investicioni fond, nije niži od kreditnog rejtinga koji ima Crna Gora, da investiciona politika investicionog fonda dozvoljava zaključivanje opcijskih i terminskih poslova isključivo u cilju zaštite imovine i obaveza investicionog fonda i da investicioni fond nije registrovan na teritorijama u kojima je izvršeno oslobođenje od plaćanja poreza odnosno u kojima se primjenjuju minimalne poreske stope (*off-shore* zone).”

**Član 2**

U članu 7 stav 1 tačka 1 poslije alineje 3 dodaje se nova alineja koja glasi:

“- do 25% u imovinu iz člana 6 stav 1 tačka 8 ovog pravilnika, a za ulaganja u investicione fondove kojima upravlja isto društvo za upravljanje ili su investicioni fondovi međusobno povezana lica do 15%;”

Al. 4 do 8 postaju al. 5 do 9.

U stavu 1 tačka 2 poslije alineje 3 dodaje se nova alineja koja glasi:

“- do 10% u investicione jedinice jednog investicionog fonda iz člana 6 stav 1 tačka 8 ovog pravilnika,”.

Al. 4 do 7 postaju al. 5 do 8.

**Član 3**

U članu 9 stav 2 mijenja se i glasi:

“Investicioni fondovi u čije se jedinice ulažu sredstva iz stava 1 ovog člana, moraju, pored uslova iz člana 6 stav 2 ovog pravilnika, zadovoljavati i uslov da neto imovina pojedinog fonda nije manja od 100 miliona eura.”

**Član 4**

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 02- MINISTAR Podgorica, \_\_\_\_\_\_\_\_\_\_ 2020. godine Darko Radunović

**OBRAZLOŽENJE**

Na osnovu člana 90 stav 2, člana 91 i člana 95 stav 3 Zakona o osiguranju ("Službeni list RCG", broj 78/06 i "Službeni list CG", br. 45/12, 6/13 i 55/16), Ministarstvo finansija donijelo je Pravilnik o deponovanju i ulaganju sredstava tehničkih rezervi društva za osiguranje ("Službeni list Crne Gore", br. 62/18). Pravilnikom su propisane vrste imovine u koje se mogu deponovati i ulagati sredstva tehničkih rezervi društva za osiguranje, ograničenja deponovanja i ulaganja sredstava tehničkih rezervi kao i visina sredstava koja društva za osiguranje mogu deponovati i ulagati u inostranstvu.

Nacionalni biro osiguravača Crne Gore (NBOCG) dostavio je Agenciji za nadzor osiguranja inicijativu za izmjenu navedenog Pravilnika, na način što će se svim društvima za osiguranje omogućiti ulaganje sredstva tehničkih rezervi u investicione jedinice investicionih fondova registrovanih u Crnoj Gori, državi članici EU ili državi članici OECD-a. Nakon toga, Agenciji je dostavljena i inicijativa WIENER STÄDTISCHE životnog osiguranja AD Podgorica, koje je predložilo da se iz Pravilnika briše ograničenje za ulaganja u investicione jedinice investicionih fondova kojima upravlja isto društvo za upravljanje (do 70%).

Analizom inicijativa, Agencija je ustanovila da treba omogućiti dalju diverzifikaciju investicionog portfelja društava za osiguranje i time omogućiti smanjenje njegove rizičnosti i koncentrisanosti, a naročito u okolnostima kada Crna Gora svoju regulativu, uključujući tu i regulativu osiguranja, razvija u pravcu prihvatanja EU standarda. Stoga je Agencija cijenila da je novi vid ulaganja u tehničke rezerve prihvatljiv, pri čemu se pri opredjeljenju ograničenja vodila opreznim pristupom pa su ograničenja restriktivnija nego u predlogu društava za osiguranje.

Na osnovu izvršenih analiza, Agencija ja predložila ovaj tekst Pravilnika.